b'\n_START_ARTICLE_\nJuri Ljubimov\n_START_PARAGRAPH_\nJuri Petrovit\xc5\xa1 Ljubimov (ven. \xd0\xae\xd1\x80\xd0\xb8\xd0\xb9 \xd0\x9f\xd0\xb5\xd1\x82\xd1\x80\xd0\xbe\xd0\xb2\xd0\xb8\xd1\x87 \xd0\x9b\xd1\x8e\xd0\xb1\xd0\xb8\xd0\xbc\xd0\xbe\xd0\xb2; 30. syyskuuta 1917 Jaroslavl, Ven\xc3\xa4j\xc3\xa4n tasavalta \xe2\x80\x93 5. lokakuuta 2014 Moskova) oli ven\xc3\xa4l\xc3\xa4inen teatterin\xc3\xa4yttelij\xc3\xa4 ja -ohjaaja, joka tunnetaan erityisesti Taganka-teatterin perustajana._NEWLINE_Juri Ljubimov syntyi Jaroslavlissa Ven\xc3\xa4j\xc3\xa4n tasavallan aikana. H\xc3\xa4n opiskeli teatterity\xc3\xb6t\xc3\xa4 \xc5\xa0t\xc5\xa1ukin-teatterikoulussa 1930-luvulla ja palveli toisen maailmansodan ajan neuvostoarmeijassa (mm. Suomen-rintamalla). Sodan j\xc3\xa4lkeen h\xc3\xa4n liittyi Jevgeni Vahtangovin teatteriin. Ljubimov sai Stalin-palkinnon vuonna 1952 ja Neuvostoliiton valtionpalkinnon vuonna 1953. H\xc3\xa4n ryhtyi opettamaan teatterity\xc3\xb6t\xc3\xa4 vuonna 1963 ja perusti seuraavana vuonna Taganka-teatterin Moskovaan. Teatterista tuli Ljubimovin aikana Moskovan suosituimpia, ja n\xc3\xa4yttelij\xc3\xa4kaartiin kuuluivat muiden muassa Vladimir Vysotski ja Alla Demidova. Ljubimov toi n\xc3\xa4ytt\xc3\xa4m\xc3\xb6lle my\xc3\xb6s Mihail Bulgakovin teoksen Saatana saapuu Moskovaan, joka oli ilmestynyt sensuroituna._NEWLINE_Vysotskin kuoleman j\xc3\xa4lkeen neuvostoviranomaiset kielsiv\xc3\xa4t kaikki Ljubimovin ohjausty\xc3\xb6t, ja vuonna 1984 h\xc3\xa4nelt\xc3\xa4 riistettiin Neuvostoliiton kansalaisuus. T\xc3\xa4m\xc3\xa4n j\xc3\xa4lkeen Ljubimov ty\xc3\xb6skenteli ulkomailla, mutta palasi Taganka-teatteriin vuonna 1989. Vuonna 1992 h\xc3\xa4nelle my\xc3\xb6nnettiin Ven\xc3\xa4j\xc3\xa4n kansantaiteilijan arvonimi ja 2011 Euroopan parlamentin teatterin erikoispalkinto. Vuonna 2011 h\xc3\xa4n luopui Taganka-teatterin johtajuudesta palkkakiistan takia._NEWLINE_Ljubimov ohjasi n\xc3\xa4ytelmi\xc3\xa4 my\xc3\xb6s Suomessa (Kansallisteatterissa ja Tampereen teatterikes\xc3\xa4ss\xc3\xa4). H\xc3\xa4nelt\xc3\xa4 on suomennettu muistelmateos Pyh\xc3\xa4 tuli._NEWLINE_Ljubimov kuoli 97-vuotiaana Moskovassa vuonna 2014.'